Sumpahan Jerunei

Sumpahan Jerunei (tajuk antarabangsa: Curse of the Jerunei) ialah sebuah filem seram Malaysia 2023 arahan Jason Chong dengan skrip oleh Jason, Sky Khor, Sofia J. Rhyland dan Wendy Wong. Berkisarkan tentang adat bersejarah pengebumian bangsawan Melanau di Sarawak, ia dibintangi oleh barisan pelakon yang terdiri daripada Bront Palarae, Uqasha Senrose, Syafie Naswip, Amerul Affendi, Daiyan Trisha, Tony Eusoff dan Ruminah Sidek. Ia ditayangkan pada 27 Julai 2023.

Plot
Diilhamkan oleh upacara pengorbanan sebenar yang bermula sejak abad ke-13, Jerunei menceritakan kisah Dr. Sani dan sepasukan yang pergi mencari isterinya, yang hilang semasa ekspedisi untuk mengkaji Jerunei (Tiang Totem) tertentu. Semasa mereka menyisir hutan untuk mendapatkan jawapan, setiap ahli mengalami kejadian halusinasi, sakit yang luar biasa dan ada juga yang mendapati diri mereka terjaga di tempat yang pelik. Keadaan menjadi lebih buruk apabila jasad salah seorang daripada mereka diambil alih oleh roh yang telah dikorbankan di sebuah Jerunei.

Pelakon
 Bront Palarae sebagai Dr. Sani
 Uqasha Senrose sebagai Bee
 Syafie Naswip sebagai Arjuna
 Amerul Affendi sebagai Tommy
 Daiyan Trisha sebagai Hana
 Tony Eusoff sebagai Madui
 Ruminah Sidek sebagai Nula
 Yuyun Hikmah sebagai Matalau
 Sabrina Hassan sebagai Dr. Suraya

Penerbitan
Pada September 2019, Nancie Foo dan Wendy Wong mengumumkan bahawa syarikat Produksi Seni 2020 akan menerbitkan sebuah filem yang memaparkan kisah budaya silam masyarakat kaum Melanau di Sarawak. Sumpahan Jerunei pada asalnya diterbitkan sebagai filem dokumentari, namun Produksi Seni 2020 mengalih format filem ini sebagai sebuah filem cereka. Nancie berkata: "Sebelum memulakan penggambaran kami mengambil masa selama empat tahun untuk membuat kajian. Akhirnya, kami sepakat untuk menjadikannya sebuah filem". Wendy pula berkata, Produksi Seni 2020 memilih kisah kaum tersebut untuk difilemkan kerana mahu masyarakat dunia mengetahui keunikan yang terdapat di Sarawak. Menurutnya, idea untuk filem ini bermula daripada penyelidikan yang dijalankan beberapa tahun sebelumnya, di mana hasil penyelidikan itu kini terdapat di Muzium Sarawak.

Penggambaran
Penggambaran dijalakan pada Ogos dan September 2019 di beberapa lokasi menarik di Sarawak, termasuk Mukah, Siburan dan Santubong.

Keluaran
Sumpahan Jerunei pada asalnya dijadualkan untuk tayangan pada tahun 2020, namun ditunda akibat penularan pandemik COVID-19.

Filem ini juga dibeli hak tayangannya oleh beberapa negara luar seperti United Kingdom dan Amerika Syarikat di Marché du Film sempena Festival Filem Cannes 2022.

Rujukan

Pautan luar
 

Filem 2023
Filem Malaysia tahun 2023
Filem seram Malaysia
Filem arahan Jason Chong